Bybanen på sporet igjen

Bybanen går som normalt etter avsporing.

Publisert Publisert 30. september 2015

AVSPORING: Vognen sporet av i vendesporet ved Laguen. Foto: ØRJAN TORHEIM

PÅ PLASS: Brannvesenet var raskt på plass for å hjelpe til med å få vognen på sporet igjen. Foto: ØRJAN TORHEIM

JOBBER: Slik så det ut på stedet etter avsporingen. Foto: ØRJAN TORHEIM

METODEN: Stempel på en glideskinne brukes til å løfte og sideforskyve. Banen skal bort på skinnene nærmest Foto: ØRJAN TORHEIM

BUSS FOR BANE: Passasjerene må ta buss mellom Lagunen og Mårdalen. Foto: ØRJAN TORHEIM

Denne artikkelen er over fire år gammel

SISTE: Operatøren Keolis melder at Bybanen åpnet igjen for normal trafikk klokken 09.30.

— En vogn har sporet av i vendesporet ved Lagunen, sier driftsleder Jan-Ove Halsøy i Bybanen-operatøren Keolis.

Halsøy var raskt på stedet etter at uhellet skjedde.

Ingen passasjerer om bord

Det var ingen passasjerer i vognene under avsporingen.

I VOGNEN: Her sitter driftsleder Jan-Ove Halsøy i Keolis på førerplassen i vognen etter avsporingen. Foto: ØRJAN TORHEIM

— Avsporingen skjedde under svært lav fart, opplyser Halsøy.Bybanen kjører nå fra sentrum til Mårdalen. Fra Lagunen til Mårdalen settes det opp busser.

— Det blir en del mer ubehag for passasjerene, men vil neppe medføre store forsinkelser, sier Halsøy.

Brannvesenet rykket ut til Lagunen for å hjelpe til med å få vognen på sporet igjen.

- Det er tungt

Bybanen som sporet av må sideforskyves opptil halvannen meter, anslår brigadeleder Kjell Hegdal i Bergen brannvesen. Han stilte med elleve mann og masse utstyr for å gjøre den tunge løftejobben.

— Det er tungt. Vi må bygge opp med klosser og sideforskyve det fremste leddet av vognsettet litt og litt. Men dette er vi gode på, sier Hegdal, som også stilte med brannvesenets egen bybanebil, den som kan kjøre på skinner ved behov.

Driftsleder Jan-Ove Halsøy i Keolis Norge, Bybanen-operatøren, gikk rastløs frem og tilbake ved den avsporede vognen onsdag morgen.

Han sier at hele settet veier cirka 42 tonn, og at det som skal løftes veier rundt 15 tonn.

— Vi vet ikke hvorfor dette har skjedd. Banen skulle inn på det vi kaller vendesporet, men har sporet av, sier Halsøy.

- Informasjonen er jo mangelfull

VENTER: Litt over klokken 07.30 sto Irene Titland og en haug med andre og ventet på Bybanen. Foto: ØRJAN TORHEIM

Langt fra alle hadde fått med seg med seg avsporingen og ordningen med buss for bane.Litt over klokken 07.30 sto Irene Titland og en haug med andre og ventet på Bybanen.

— Informasjonen er jo mangelfull. Hvor er det de bussene går fra, lurte Titland, som sjelden tar Bybanen.

— Jeg skal på jobb på Nesttun, og dit går det jo ikke buss lenger. De kan vel ikke sette opp det på kort varsel. Eller?

Hun vurderte sterkt å begynne å gå.

— Skal jeg rekke jobb nå, må jeg finne frem joggeskoene, sier hun og smiler.

I samme øyeblikk kommer en bussjåfør opp trappene til perrongen og roper ut at Bybanen ikke går.

Trøbbel også i går

Også tirsdag kveld var det problemer for Bybanen mellom Lagunen og Mårdalen.

Årsaken var en defekt veksel på Lagunen, opplyser Keolis, som driver banen.

I går ble det satt inn busser på strekningen Lagunen-Skjold-Mårdalen, og busser var derfor i beredskap også onsdag morgen.

Publisert Publisert: 30. september 2015 06:39 Oppdatert: 30. september 2015 17:12